Charles James Hofmeyr (Hanover, 11 Julie 1888 – Kaapstad, 31 Maart 1954) was hoofinspekteur van onderwys in Kaapland en onder meer van 1918 tot 1924 hoof van die hoërskool op Ceres, wat sedert 1949 as die Hoërskool Charlie Hofmeyr bekendstaan. Hy is ook bekend vir die kinderverse wat hy geskryf het. Charlie Hofmeyr was een van die vyf kinders uit ds. Arend Hofmeyr (1837–1903) van die NG gemeente Hanover se tweede huwelik, met Jane Gray Wright (Skotland, 25 Augustus 1850 – Stellenbosch, 27 Oktober 1940) op 17 Desember 1884 op Somerset-Oos. Hofmeyr was ’n kleinseun van Arend Hermanus Hofmeyr (Kaapstad, 17 April 1802 – Somerset-Oos, 9 Maart 1887) van die landgoed Waterhof in die Kaapse stadskom, ’n kleinseun van die Hofmeyr-stamvader Johann Heinrich Hofmeyr (Ibbenbüren, Münster, Noordryn-Wesfale, 17 Maart, 1721 – Kaapstad, 4 Julie 1805). Die stamvader het twee seuns gehad, Jan Hendrik (1759–1838), van wie Charlie Hofmeyr ’n agter-agterkleinseun was, en Stephanus Johannes Hofmeyr (1760–1826).